CELEX: 32021D1384
Language: et
Date: 2021-08-13 00:00:00
Title: Komisjoni rakendusotsus (EL) 2021/1384, 13. august 2021, taotluse kohta registreerida Euroopa kodanikualgatus „ReturnthePlastics: kodanikualgatus, mille eesmärk on võtta kasutusele kogu ELi hõlmav pandisüsteem plastpudelite ringlussevõtuks“ vastavalt Euroopa Parlamendi ja nõukogu määrusele (EL) 2019/788 (teatavaks tehtud numbri C(2021) 5953 all) (Ainult ingliskeelne tekst on autentne)

24.8.2021   
               
               
                  ET
               
               
                  Euroopa Liidu Teataja
               
               
                  L 300/2
               
            
         KOMISJONI RAKENDUSOTSUS (EL) 2021/1384,
         13. august 2021,
         taotluse kohta registreerida Euroopa kodanikualgatus „ReturnthePlastics: kodanikualgatus, mille eesmärk on võtta kasutusele kogu ELi hõlmav pandisüsteem plastpudelite ringlussevõtuks“ vastavalt Euroopa Parlamendi ja nõukogu määrusele (EL) 2019/788
         
            
               (teatavaks tehtud numbri C(2021) 5953 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/788 Euroopa kodanikualgatuse kohta (1), eriti selle artikli 6 lõikeid 2 ja 3,
         ning arvestades järgmist:
         
                     (1)
                  
                  
                     Taotlus registreerida Euroopa kodanikualgatus „ReturnthePlastics: kodanikualgatus, mille eesmärk on võtta kasutusele kogu ELi hõlmav pandisüsteem plastpudelite ringlussevõtuks“, esitati komisjonile 2. juulil 2021.
                  
               
                     (2)
                  
                  
                     Algatuse eesmärgid on määratletud järgmiselt: 1) võtta kasutusele kogu ELi hõlmav pandisüsteem plastpudelite ringlussevõtuks; 2) motiveerida kõiki ELi liikmesriike, et plastpudeleid müüvad kauplused (kaupluseketid) seaksid üles tagastusautomaadid plastpudelite ringlussevõtmiseks pärast seda, kui tarbija on need ostnud ja neid kasutanud; 3) kohustada plastpudeleid tootvaid äriühinguid tasuma plastimaksu plastpudelite ringlussevõtu ja pandisüsteemi toimimise tagamiseks (põhimõttel „saastaja maksab“).
                  
               
                     (3)
                  
                  
                     Täiendavad üksikasjad algatuse teema, eesmärkide ja tausta kohta on esitatud lisas. Eelkõige selgitatakse selles, et algatusega tehakse ettepanek võtta vastu ELi pandisüsteemi direktiiv, mis võimaldaks tarbijatel oma plastpudelid mugavalt tagasi tuua kauplusesse, kust need osteti, saades tagasi pandi, milleks on soovituslikult 15 eurosenti pudeli eest. Ettepaneku kohaselt on sellist süsteemi vaja seetõttu, et plastpudelid, mis on ühed kõige enam kasutatavad plasttooted, ei kuulu ühekordselt kasutatava plasti keelu alla. Samuti märgitakse, et algatuse eesmärk on võtta plastpudelite ringlussevõtu süsteem #ReturnthePlastics kasutusele viies liikmesriigis juba enne 1.–12. novembrini 2021 Glasgows toimuvat kliimakonverentsi (COP26) ja hiljem kogu liidus.
                  
               
                     (4)
                  
                  
                     Kuna algatuse eesmärk on säilitada, kaitsta ja täiustada keskkonnaseisundit, kaitsta inimeste tervist ning loodusvarade kaalutletud ja mõistlikku kasutamist, on komisjonil volitus esitada õigusakti ettepanek vastavalt aluslepingu artikli 192 lõikele 1.
                  
               
                     (5)
                  
                  
                     Kui riiklikes õigusnormides on erinevusi, mis võivad takistavad kaubandust ja kahjustavad põhivabadusi ning mõjutavad seega otseselt siseturu toimimist või põhjustavad märkimisväärseid konkurentsimoonutusi, on komisjonil õigus teha õigusakti ettepanek, millega ühtlustatakse liikmesriikide õigus- ja haldusnorme, mille eesmärk on luua ühisturg ja tagada selle toimimine kooskõlas aluslepingu artikliga 114.
                  
               
                     (6)
                  
                  
                     Neil põhjustel ei jää algatuse ükski osa ilmselgelt väljapoole komisjoni pädevust esitada aluslepingute rakendamiseks liidu õigusaktide ettepanekuid.
                  
               
                     (7)
                  
                  
                     See järeldus ei piira hinnangut sellele, kas käesoleval juhul on täidetud komisjoni tegutsemiseks vajalikud konkreetsed faktilised ja sisulised tingimused, sh proportsionaalsuse põhimõtte järgimine.
                  
               
                     (8)
                  
                  
                     Korraldajate rühm on esitanud asjakohased tõendid selle kohta, et ta vastab määruse (EL) 2019/788 artikli 5 lõigetes 1 ja 2 sätestatud nõuetele, ning on artikli 5 lõike 3 esimese lõigu kohaselt nimetanud kontaktisikud.
                  
               
                     (9)
                  
                  
                     Kavandatud algatus ei ole ilmselgelt ebaõiglane, põhjendamatu ega pahatahtlik ega vastuolus Euroopa Liidu lepingu artiklis 2 sätestatud liidu väärtuste ja Euroopa Liidu põhiõiguste hartas sätestatud õigustega.
                  
               
                     (10)
                  
                  
                     Seepärast tuleks algatus „ReturnthePlastics: kodanikualgatus, mille eesmärk on võtta kasutusele kogu ELi hõlmav pandisüsteem plastpudelite ringlussevõtuks“ registreerida,
                  
               ON VASTU VÕTNUD KÄESOLEVA OTSUSE:
         
            Artikkel 1
            Registreeritakse Euroopa kodanikualgatus „ReturnthePlastics: kodanikualgatus, mille eesmärk on võtta kasutusele kogu ELi hõlmav pandisüsteem plastpudelite ringlussevõtuks“.
         
         
            Artikkel 2
            Käesolev otsus on adresseeritud Euroopa kodanikualgatuse „ReturnthePlastics: kodanikualgatus, mille eesmärk on võtta kasutusele kogu ELi hõlmav pandisüsteem plastpudelite ringlussevõtuks“ korraldajate rühmale, keda esindavad kontaktisikutena Anouk STALLAERTS ja Marina KONSTANTINIDI.
         
         
            Brüssel, 13. august 2021
            
               
                  Komisjoni nimel
               
               
                  asepresident
               
               Věra JOUROVÁ
            
         
         
            (1)  ELT L 130, 17.5.2019, lk 55.